Inperking: Van skaap optel tot bakkie sleep | Netwerk24
Deur Michael Green 08 April 2020 12:32
Nadus Nieuwoudt, die Kings se krag-en-kondisioneringsafrigter, is ’n ywerige bergfietsryer. Foto: Facebook
Ek daag jou uit om beter te vaar!
Elke oggend kry die spelers van die Southern Kings se rugbyspan ’n WhatsApp waarin hulle deur hul krag- en kondisioneringsafrigter, Nadus Nieuwoudt, uitgedaag word.
Dié uitdagings het nou al iets geword waarna sommige van die spelers baie uitsien. Ander maak die uitdaging maar bra skrikkerig oop.
Maar almal stem saam dat dit iets is wat help om ’n bietjie afleiding en vermaak gedurende die inperking te verskaf.
Nieuwoudt sê sy uitdagings is ’n prettige manier om te help dat die spelers fiks bly.
“Net voor die inperking het van die spelers van ons gimnasium-toerusting uitgeteken. Nie almal het gewigte en goed nie, en ons sou ons aanvanklik meer op gimnasium-tipe werk tuis toegespits het.”
So, elke speler het sy program gekry toe hulle huis toe gestuur is.
Ter aanvulling het Nieuwoudt egter begin om uitdagings tot die spelers te rig.
JT Jackson, agterspeler van die Kings, oefen met ’n skaap gedurende die inperking. Foto: Skermgreep
“Ek het byvoorbeeld die een dag squats (hurksitte) met my seun op my skouers gedoen. Dit het onder meer daartoe gelei dat JT Jackson met ’n skaap squat, en so aan.
“Elke dag het ’n ander tema. Onlangs het ek byvoorbeeld die Argus (Kaapse fietstoer) op my spin-fiets gedoen en die ouens uitgedaag om iets soortgelyks aan te pak.”
Nieuwoudt sê nie almal het toegang tot dieselfde geriewe nie. Party woon in huis met erwe, ander het nie erwe nie, terwyl ander weer op plase of in woonstelle is.
“Dis interessant om te sien hoe die ouens die uitdagings aanpak of aanpas. Party ouens sleep bakkies in hul erf se oprit rond en so aan,” sê hy.
Die spelers het ook vrywillig ’n app afgelaai waarop hy hul vordering kan volg.
“Dit help my om beter kontak met die speler te behou,” verduidelik hy.
Volgens hom is dit nodig om spelers, wat daaraan gewoond is om enigiets van ses tot agt ure “buite te oefen”, met oefeninge besig te hou.
“Dis maklik om depressief te raak. Ons moet ook aan ons gemoedstoestand werk,” sê hy.
* Kyk hier hoe oefen JT Jackson met ’n skaap:
Meer oor: Koronavirus | Pro14 | Kings | Covid-19
Begin van einde van lonende oorsese kontrakte?
KYK: Boerseun CJ oefen met skape, sakke voer op plaas